Source: http://www.europarl.europa.eu/doceo/document/TA-8-2016-0195_MT.html
Timestamp: 2020-02-19 18:06:56+00:00
Document Index: 1116417

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2014: L-Impriża Konġunta ENIAC - Il-Ħamis, 28 ta' April 2016
Ċiklu relatat mad-dokument : A8-0113/2016
1. Deċiżjoni tal-Parlament Ewropew tat-28 ta' April 2016 dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2014 (2015/2202(DEC))
– wara li kkunsidra l-kontijiet annwali finali tal-Impriża Konġunta ENIAC għas-sena finanzjarja 2014,
– wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ENIAC għall-perjodu mill-1 ta' Jannar sas-26 ta' Ġunju 2014, flimkien mar-risposta tal-Impriża Konġunta(1),
– wara li kkunsidra r-rakkomandazzjoni tal-Kunsill tat-12 ta' Frar 2016 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2014 (05587/2016 – C8-0058/2016),
– wara li kkunsidra r-rapport tal-Kumitat għall-Kontroll tal-Baġit (A8-0113/2016),
1. Jiddifferixxi d-deċiżjoni tiegħu dwar il-kwittanza lid-Direttur Eżekuttiv tal-Impriża Konġunta ECSEL għall-implimentazzjoni tal-baġit tal-Impriża Konġunta ENIAC għas-sena finanzjarja 2014;
(1) ĠU C 422, 17.12.2015, p. 25.
(2) ĠU C 422, 17.12.2015, p. 26.
(4) ĠU L 30, 4.2.2008, p. 21.
2. Deċiżjoni tal-Parlament Ewropew tat-28 ta' April 2016 dwar l-għeluq tal-kontijiet tal-Impriża Konġunta ENIAC għas-sena finanzjarja 2014 (2015/2202(DEC))
1. Jipposponi l-għeluq tal-kontijiet tal-Impriża Konġunta ENIAC għas-sena finanzjarja 2014;
3. Riżoluzzjoni tal-Parlament Ewropew tat-28 ta' April 2016 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2014 (2015/2202(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta ENIAC għas-sena finanzjarja 2014,
A. billi l-Impriża Konġunta ENIAC ("l-Impriża Konġunta") ġiet stabbilita fl-20 ta' Diċembru 2007 għal perjodu ta' 10 snin biex tistabbilixxi u timplimenta aġenda ta' riċerka għall-iżvilupp ta' kompetenzi ewlenin għan-nanoelettronika f'oqsma ta' applikazzjoni differenti;
C. billi l-membri fundaturi tal-Impriża Konġunta huma l-Unjoni, rappreżentata mill-Kummissjoni, il-Belġju, il-Ġermanja, l-Estonja, l-Irlanda, il-Greċja, Spanja, Franza, l-Italja, in-Netherlands, il-Polonja, il-Portugall, l-Iżvezja u r-Renju Unit u l-Assoċjazzjoni għall-Attivitajiet Nanoelettroniċi Ewropej ("AENEAS");
D. billi l-kontribuzzjoni massima għall-perjodu ta' 10 snin mill-Unjoni lill-Impriża Konġunta tammonta għal EUR 450 000 000, u din titħallas mill-baġit tas-Seba' Programm Kwadru tar-Riċerka;
E. billi l-kontribuzzjoni massima tal-AENEAS għall-ispejjeż operattivi tal-Impriża Konġunta tammonta għal EUR 30 000 000 u l-Istati Membri għandhom jagħtu kontribuzzjonijiet in natura għall-ispejjeż operattivi kif ukoll jipprovdu kontribuzzjonijiet finanzjarji ta' mill-anqas 1,8 darbiet aktar mill-kontribuzzjoni tal-Unjoni;
F. billi l-Impriża Konġunta ġiet fuża mal-Impriża Konġunta ARTEMIS ("ARTEMIS") sabiex tinħoloq l-Inizjattiva Teknoloġika Konġunta tal-Komponenti u s-Sistemi Elettroniċi għat-Tmexxija Ewropea ("ECSEL ITK") li bdiet l-attivitajiet tagħha f'Ġunju 2014 u se tibqa' topera għal 10 snin;
1. Jirrikonoxxi l-fatt li l-kontijiet annwali tal-Impriża Konġunta għall-perjodu mill-1 ta' Jannar sas-26 ta' Ġunju 2014 jippreżentaw b'mod ġust, fl-aspetti materjali kollha, il-pożizzjoni finanzjarja tagħha sas-26 ta' Ġunju 2014 u r-riżultati tal-operazzjonijiet tagħha u l-flussi tal-flus tagħha għall-perjodu li ntemm dakinhar, skont id-dispożizzjonijiet tar-regoli finanzjarji tagħha u r-regoli kontabilistiċi adottati mill-uffiċjal tal-kontabbiltà tal-Kummissjoni;
2. Jinsab imħasseb dwar il-fatt li l-Qorti tal-Awdituri ("il-Qorti") fir-rapport tagħha dwar il-kontijiet annwali tal-Impriża Konġunta għall-perjodu mill-1 ta' Jannar sas-26 ta' Ġunju 2014 ("ir-rapport tal-Qorti") ħarġet opinjoni kwalifikata għar-raba' sena konsekuttiva dwar ir-regolarità u l-legalità tat-tranżazzjonijiet ta' bażi abbażi li l-ftehimiet amministrattivi ffirmati mal-awtoritajiet ta' finanzjament nazzjonali dwar l-awditjar tad-dikjarazzjonijiet tal-ispejjeż tal-proġetti ma jinkludux arranġamenti prattiċi dwar l-awditi ex post;
3. Jinnota li, skont ir-rapport tal-Qorti, l-Impriża Konġunta ma vvalutatx il-kwalità tar-rapporti tal-awditjar li rċeviet mingħand l-awtoritajiet ta' finanzjament nazzjonali dwar l-ispejjeż relatati ma' proġetti li tlestew; jinnota, barra minn hekk, li, wara valutazzjoni tal-istrateġiji tal-awditjar ta' tliet awtoritajiet ta' finanzjament nazzjonali, ma kienx possibbli li jiġi ddeterminat jekk l-awditi ex post humiex qegħdin jiffunzjonaw b'mod effikaċi minħabba l-metodoloġiji differenti użati mill-awtoritajiet ta' finanzjament nazzjonali li ma ppermettewx lill-Impriża Konġunta tikkalkula rata ta' żball ipponderat jew rata tal-iżball residwu; jinnota wkoll li l-ECSEL ITK ikkonfermat li l-valutazzjoni estensiva tagħha tas-sistemi ta' assigurazzjoni nazzjonali kkonkludew li dawn jistgħu jipprovdu protezzjoni raġonevoli tal-interessi finanzjarji tal-membri tal-Impriżi Konġunti;
5. Jinnota li r-rapport tal-Qorti jinkludi opinjoni kwalifikata li hija bbażata fuq in-nuqqas ta' informazzjoni meħtieġa għall-kalkolu ta' rata ta' żball ipponderat jew ta' rata tal-iżball residwu wara l-awditi ex post mill-awtoritajiet ta' finanzjament nazzjonali; jistieden lill-Qorti tiġbor dokumenti u informazzjoni addizzjonali u meħtieġa, li l-Impriża Konġunta m'għandhiex is-setgħa li tirrikjedi, minn korpi nazzjonali tal-awditjar jew mid-dipartimenti kompetenti nazzjonali skont id-dispożizzjonijiet tal-Artikolu 287(3) tat-Trattat dwar il-Funzjonament tal-Unjoni Ewropea; barra minn hekk, jistieden lill-Qorti tuża dawk id-dokumenti addizzjonali u dik l-informazzjoni addizzjonali bħala mod alternattiv biex tiġġustifika l-opinjoni tagħha u tirrapporta lill-awtorità ta' kwittanza dwar il-valutazzjoni tagħha ta' dawk l-elementi addizzjonali;
6. Jieħu nota tal-fatt li, skont ir-rapport tal-Qorti, il-baġit finali tal-Impriża Konġunta għas-sena finanzjarja 2014 kien jinkludi approprjazzjonijiet ta' impenn li jammontaw għal EUR 2 356 000 u approprjazzjonijiet ta' pagament li jammontaw għal EUR 76 500 250;
7. Jinnota li l-baġit inizjali għall-2014 kien jinkludi approprjazzjonijiet ta' impenn għal spejjeż operattivi li jammontaw għal EUR 2 300 000 u li l-baġit ma kienx jinkludi approprjazzjonijiet ta' impenn għall-attivitajiet operattivi; jinnota, barra minn hekk, li r-rata ta' użu għall-approprjazzjonijiet ta' impenn amministrattivi kienet ta' 43 %; josserva li, skont ir-rapport tal-Qorti, dawn l-approprjazzjonijiet huma dovuti għall-fużjoni tal-Impriża Konġunta mal-ARTEMIS f'Ġunju 2014 u minħabba l-fatt li l-baġit ġie adottat għas-sena sħiħa;
8. Jinnota li, skont ir-rapport tal-Qorti, l-ammont totali previst għas-sejħiet għal proposti kien impenjat fiż-żmien tal-fużjoni;
9. Jirrikonoxxi li, skont l-Impriża Konġunta, il-proċeduri ta' assigurazzjoni nazzjonali tal-pajjiżi li jirċievu 54,2 % tal-għotjiet tal-Impriża Konġunta; jappoġġa l-inizjattiva tagħha li tkompli żżid il-kopertura; jistieden lill-Impriża Konġunta ECSEL JTI tkompli l-valutazzjoni tagħha sabiex tilħaq kopertura ta' 100 % tat-total tal-għotjiet u tinforma lill-awtorità ta' kwittanza dwar il-progress li sar matul is-sena finanzjarja 2014;
10. Jiddispjaċih dwar in-nuqqas ta' informazzjoni rigward il-kontribuzzjonijiet in natura u fi flus; jistieden lill-Qorti biex fir-rapporti futuri tinkludi dispożizzjonijiet konkreti dwar il-proċedura ta' evalwazzjoni u l-livell ta' kontribuzzjoni in natura u fi flus;
11. Jaċċerta, skont il-kontijiet annwali tal-Impriża Konġunta, li s-servizz ta' awditjar intern ma għamilx rapporti ġodda matul is-sena finanzjarja 2014, li l-maniġment tal-Impriża Konġunta ħa azzjoni fuq ir-rakkomandazzjonijiet kollha inklużi fir-rapporti preċedenti, iddokumentahom u ppreżentahom fis-sistema ta' rappurtar u li dawk l-azzjonijiet kellhom l-għan li jsostnu l-proċeduri ġodda; jistieden lill-Impriża Konġunta tikkondividi mal-awtorità ta' kwittanza l-azzjonijiet li ttieħdu u l-progress li sar f'dan ir-rigward;
12. Jieħu nota tal-fatt li l-kapaċità ta' awditjar intern (IAC) ħtiġilha ttejjeb l-immaniġġjar tad-dokumenti, filwaqt li jirrakkomanda b'mod partikolari l-użu ta' sistema elettronika;
13. Jirrikonoxxi l-fatt li, skont il-kontijiet annwali tal-Impriża Konġunta, l-IAC wettaq il-programm ta' ħidma approvat tiegħu li jkopri l-legalità u r-regolarità tat-tranżazzjonijiet amministrattivi kif ukoll tat-tranżazzjonijiet operattivi mwettqa f'kollaborazzjoni mal-awtoritajiet ta' finanzjament nazzjonali, ir-riżultati kienu rrappurtati lill-Bord tat-Tmexxija u lid-Direttur Eżekuttiv; jinnota, barra minn hekk, li l-opportunitajiet għal aktar titjib kienu enfasizzati; jitlob lill-Impriża Konġunta tinforma lill-awtorità ta' kwittanza dwar l-azzjonijiet li ttieħdu biex tindirizza din il-kwistjoni;
14. Jieħu nota tal-fatt li l-programm ta' ħidma tal-Qorti tal-Awdituri għall-2016 jinkludi rapport speċjali dwar l-awditu tal-prestazzjoni tal-Impriżi Konġunti.